Perustevaliokunnan mietintö 1/2017 piispainkokouksen esityksestä 3/2016

Muiden kristillisten kirkkojen pappien saarnaamismahdollisuutta koskevan säännöksen lisääminen kirkkojärjestyksen 2 lukuun

Asianro D/242/00.08.00/2016

KK2016-00036

Piispainkokous on tehnyt kirkolliskokoukselle esityksen muiden kristillisten kirkkojen pappien saarnaamismahdollisuutta koskevan säännöksen lisäämisestä kirkkojärjestyksen 2 lukuun. Kirkolliskokous on täysistunnossaan 8. päivänä marraskuuta 2016 päättänyt lähettää asian perustevaliokuntaan.

Esityksen tausta

Piispainkokous on käsitellyt kysymystä saarna- ja ehtoollisvieraanvaraisuudesta aiemmin vuosina 2006-2007 Porvoon ruotsinkielisen tuomiokirkkoseurakunnan hiippakuntaneuvostolle tekemän aloitteen johdosta. Piispainkokous asetti 12.9.2006 työryhmän selvittämään tuolloista aloitetta. Työryhmän selvitys ja selostus sen käsittelystä piispainkokouksessa löytyy piispainkokouksen pöytäkirjoista 11.-12.9.2007. Selvitys ei johtanut konkreettisiin toimiin.

Piispainkokouksen vuoden 2007 selvityksessä katsottiin, että saarna- ja ehtoollisvieraanvaraisuutta on tarkasteltava kirkon tunnustuksellisen itseymmärryksen yhteydessä. Saarnaamisessa on kysymys puhtaan evankeliumin julistamisesta Jumalan sanan auktoriteetilla. Kirkkojärjestys ja kirkkokäsikirja määrittävät jumalanpalveluksen yleiset edellytykset ja muodon. Piispainkokous muistuttaa, että kirkkojärjestyksen 2:4 mukaan saarna on pidettävä kirkkokäsikirjan määräämistä teksteistä ja sen on oltava kirkon tunnustuksen mukainen. Saarnan sitominen kirkon tunnustukseen merkitsee saarnan ja viran kiinteää yhteyttä. Toisaalta yksittäistapauksessa kirkkoherra voi kutsua myös kirkon jäsenen saarnaamaan. Piispainkokous katsoi tuolloin, että ekumeeninen yhteys voi ilmetä jumalanpalveluksessa rukouksessa, tekstien luvussa ja yhteisessä todistuksessa, mutta saarnan pitää kuitenkin aina kirkkomme pappi (s. 16-17). Jumalanpalveluksen saarna liittyy piispainkokouksen mukaan kirkon olemukseen ja tunnustukseen, saa niistä sisältönsä ja ilmentää niitä. Siksi sitä ei luterilaisessa jumalanpalveluksessa voi esimerkiksi ekumeenisen vieraanvaraisuuden nimessä antaa pois muuten kuin kirkkojärjestyksessä säädetyissä tilanteissa (s. 19-20). Yksimielisyys evankeliumin oppia ja sakramenttien hoitamista koskevissa perustotuuksissa (CA I-XI) on välttämätön ja riittävä edellytys kirkollisen yhteyden syntymiselle. Yhteys ilmenee saarna- ja ehtoollisyhteytenä ja usein siihen kuuluu myös virkojen vastavuoroinen tunnustaminen. Kirkkolain ja -järjestyksen määräykset saarnasta ja saarnaoikeuden saamisesta eivät piispainkokouksen mukaan kaivanneet ekumeenisesta käytännöstä johtuvia muutoksia (s. 35).

Porvoon hiippakunnan tuomiokapituli teki 14.1.2015 piispainkokoukselle aloitteen, että piispainkokous käsittelisi lisääntynyttä tarvetta ehtoollisvieraanvaraisuuteen sekä toisten kirkkokuntien pappien oikeuteen saarnata seurakunnan jumalanpalveluksissa. Aloitteessa esitetään saarnavieraanvaraisuuden laajentamista. Tämä tarkoittaisi säädösten tarkistamista siten, että myös muiden kirkkojen pastorit voisivat saarnata kirkkomme jumalanpalveluksessa. Aloitteessa katsotaan, että nykyisten säädösten muiden kirkkojen edustajille suoma rooli (esim. tervehdyspuhe, osallistuminen esirukoukseen) jää marginaaliseksi eikä näin lisää ekumeenista luottamusta.

Piispainkokous käsitteli aloitetta ensimmäisen kerran 8. syyskuuta 2015 Porvoossa, jolloin se asetti työryhmän (piispa Matti Repo, piispa Kaarlo Kalliala, asessori Riitta Särkiö, piispainkokouksen pääsihteeri Jyri Komulainen) selvittämään mahdollisuutta kutsua muiden kirkkokuntien pappeja ja pastoreita saarnaamaan Suomen evankelis-luterilaisen kirkon seurakuntien jumalanpalveluksissa. Työryhmän tehtäväksi annettiin myös selvittää ehtoollisvieraanvaraisuuteen liittyviä kysymyksiä. Työryhmän valmistelema *Selvitys muiden kirkkojen jäsenten mahdollisuuksista osallistua ehtoolliseen sekä saarnata Suomen evankelis-luterilaisessa kirkossa* jätettiin piispainkokoukselle 22.3.2016. Selvitykseen sisältyi liitteenä arvio saarna- ja ehtoollisvieraanvaraisuuden ekumeenisista vaikutuksista. Arviota varten konsultoitiin ekumeenisia yhteistyökirkkoja. Piispainkokous päätti käsitellessään asiaa 5.4.2016, että koska Porvoon tuomiokapitulin aloitteessa esiin nostetut kysymykset ehtoollisvieraanvaraisuudesta ja saarnavieraanvaraisuudesta ovat teologisesti ja kirkko-oikeudellisesti kaksi erillistä kysymystä, jatkovalmistelussa päätettiin tehdä kirkolliskokoukselle kaksi erillistä esitystä, joista nyt käsiteltävänä oleva piispainkokouksen esitys 3/2016 käsittelee muiden kristillisten kirkkojen pappien saarnaamismahdollisuutta. Ehtoollisvieraanvaraisuutta koskeneeseen esitykseen 2/2016 perustevaliokunta otti kantaa mietinnössään 1/2016.

Esityksen keskeinen sisältö

Esityksessä ehdotetaan kirkkojärjestyksen 2 luvun 6 §:n 3 momentti muutettavaksi siten, että kirkkoherra voi kutsua yksittäistapauksessa muun kristillisen kirkon tai siihen rinnastettavan yhteisön papin saarnaamaan jumalanpalveluksessa.

Esityksen tarkoituksena on edistää paikallisen ekumenian kehittämistä ja yhteisen kristillisen todistuksen antamista. Kutsu saarnaamaan ei tuota muun kristillisen kirkon tai siihen rinnastettavan yhteisön papille muita oikeuksia tai velvollisuuksia jumalanpalveluksen toteuttamisessa.

Esitys pyrkii edistämään paikallista ekumeniaa tekemällä mahdolliseksi entistä luontevamman ja tiiviimmän ekumeenisen vuorovaikutuksen. Tämä ulottuisi saarnavirkaan myös tilanteissa, joissa kirkkojen välistä ehtoollisyhteyttä ei ole saavutettu.

Perustevaliokunnan arvio

Valiokunta suhtautuu esitykseen myönteisesti. Ekumeeninen kehitys ja laajenevat kansainväliset yhteydet ovat johtaneet siihen, että on tapauksia, joissa saarnavieraanvaraisuuden harjoittaminen olisi tarkoituksenmukaista. Kirkkomme nykyisten säännösten mukaan jumalanpalveluksessa voi saarnata sellaisen kirkon pappi, jonka kanssa kirkollamme on sopimus ehtoollisyhteydestä, sekä piispan luvalla myös muun evankelis-luterilaisen kirkon pappi. Osassa kehittyviä maita kirkot eivät kuitenkaan ole jakautuneet samanlaisten tunnustuskuntarajojen mukaan kuin Euroopassa. Kirkkomme ja sen lähetysjärjestöt tekevät yhteistyötä tällaistenkin kirkkojen kanssa. Myös omassa maassamme ekumeeninen yhteistyö ja kristittyjen kasvava monimuotoisuus luovat perustellun tarpeen mahdollisuudelle sallia saarnavieraanvaraisuus yksittäistapauksissa.

Samalla on huomioitava saarnan erityispiirteet. Kirkkojärjestyksen 2 luvun 4 §:n mukaan saarnan on oltava tunnustuksen mukainen. Luterilainen tunnustus määrittelee kirkon pyhien yhteisöksi, jossa evankeliumi puhtaasti julistetaan ja sakramentit oikein toimitetaan. Kirkon todellisen ykseyden kriteerinä on yksimielisyys evankeliumin opista ja sakramenttien toimittamisesta. (CA VII). Tunnustuksen mukaan kirkossa kukaan ei saa julkisesti opettaa eikä hoitaa sakramentteja ilman asianmukaista kutsumista (CA XIV). Saarna ei ole puhe tai esitelmä, vaan evankeliumin julistamista. Luterilainen kirkko ymmärtää evankeliumin vaikuttavaksi armonvälineeksi, joka lahjoittaa sen, minkä se lupaa.

Kirkkojärjestys ja tunnustus asettavat siten saarnaajalle vaatimuksia. Saarnaajan tulee olla sellainen henkilö, jolla on oikeus saarnata ja toimittaa sakramentit omassa yhteisössään. Tämän lisäksi saarnaajan tulisi ymmärtää, mikä käsitys kirkollamme on saarnan tehtävästä, sekä tuntea luterilaista tunnustusta siinä määrin, ettei saarnan sisältö joudu ristiriitaan tunnustuksen kanssa. Saarnaaminen jumalanpalveluksessa tapahtuu kirkkoherran kutsusta. Kirkkoherra on vastuussa jumalanpalveluksen, pyhien sakramenttien, kirkollisten toimitusten ja sananjulistuksen oikeasta hoitamisesta sekä valvoo, että seurakunnan muuta toimintaa kuten kristillistä kasvatusta ja opetusta, diakoniaa sekä evankelioimis- ja lähetystyötä harjoitetaan kirkon tunnustuksen ja tehtävän mukaisesti (KJ 6:13). Esitys lisää kirkkoherran harkintavaltaa poikkeustapauksissa. Esittäessään saarnaamista koskevan kutsun kirkkoherran tulee huolehtia, että saarnaamaan kutsuttu pappi on tietoinen kirkon järjestyksen ja tunnustuksen saarnalle asettamista edellytyksistä.

Valiokunta katsoo, että saarnavieraanvaraisuudessa on kyse yksittäistapauksista. Toisen kirkon pappi ei ole antanut luterilaista pappislupausta eikä häneltä voida edellyttää samanlaista sitoutumista luterilaiseen tunnustukseen kuin kirkon omalta viranhaltijalta. Tilanne tulisi esittää seurakunnalle siten, että seurakunta ymmärtää, että kyse on erityisestä ekumeenisesta vieraasta, eikä saarnaaja ole oman kirkkomme pappi. Tilanne, jossa saarnavieraanvaraisuutta toteutetaan, on ekumeeninen ystävyydenosoitus, joka edellyttää saarnaamaan kutsutulta papilta hyvää tahtoa puhua molemmille kirkoille yhteisistä asioista, ja kutsuvalta seurakunnalta sen ymmärtämistä, että saarnavieras ei välttämättä tunne yksityiskohtaisesti luterilaista tunnustusta ja perinnettä. Vieraanvaraisuus perustuu molemminpuoliselle luottamukselle ja vaatii sen ymmärtämistä, ettei ole tarkoitus keskittyä teologisiin kiistakysymyksiin.

Samalla valiokunta muistuttaa, että saarnan ei ole tarkoitus korvata muita ekumeenisen yhteyden osoituksia, kuten tervehdystä ja Jumalan sanan ja yhteisten rukousten lukemista. On arvioitava tapauskohtaisesti, mitkä ekumeenisen yhteistyön muodot sopivat kulloiseenkin tilanteeseen parhaiten. Kutsu saarnata voidaan esittää esityksen mukaan vain papille, mutta maallikko voi osallistua jumalanpalveluksen toteuttamiseen muilla tavoin. Maallikon on myös mahdollista pitää jumalanpalveluksessa puhe.

Yksityiskohtaiset perustelut

Kirkkojärjestyksen 2 luvun 6 §:n 3 momentin perusteella kirkkoherra voi kutsua ”kirkon konfirmoidun ja kristillisestä vakaumuksesta tunnetun jäsenen” saarnaamaan jumalanpalveluksessa yksittäistapauksessa. Tässä yhteydessä kirkolla viitataan Suomen evankelis-luterilaiseen kirkkoon.

Esitetty muotoilu antaa edellisen lisäksi kirkkoherralle oikeuden kutsua myös ”muun kristillisen kirkon tai siihen rinnastettavan yhteisön papin” saarnaamaan jumalanpalveluksessa.

Ilmaisu ”muun kristillisen kirkon tai siihen rinnastettavan yhteisön pappi” noudattelee samaa muotoilua kuin kirkkojärjestyksen 2 luvun 22 § 2 momentti. Kristillisellä kirkolla tai siihen rinnastettavalla yhteisöllä tarkoitetaan yhteisöä, joka täyttää ekumeenisessa liikkeessä käytetyn kriteerin: kristillisinä pidetään yhteisöjä, jotka tunnustavat Herran Jeesuksen Jumalaksi ja Vapahtajaksi Raamatun mukaan ja jotka sen vuoksi pyrkivät yhdessä täyttämään yhteistä kutsumustaan yhden Jumalan, Isän ja Pojan ja Pyhän Hengen kunniaksi. Käytännössä ilmaus sulkee sisäänsä myös ne kirkot, joiden papeilla on jo nykyisellään oikeus saarnata jumalanpalveluksessa kirkkojärjestyksen 2 luvun 27 §:n sekä tähän perustuvien piispainkokouksen päätösten (KS 86, 111) mukaan.

Papilla tarkoitetaan näin määritellyn kristillisen yhteisön hengellisessä virassa olevaa henkilöä, jolla on oikeus saarnata ja toimittaa sakramentit omassa yhteisössään. Käytännössä tällaista henkilöä voidaan kutsua eri yhteisöissä hyvinkin erilaisin nimikkein.

Kirkkoherran suostumus, lupa tai kutsu edellytetään jo voimassa olevassa kirkkolainsäädännössä aina, kun jumalanpalveluksessa saarnaa joku muu kuin seurakunnassa papinvirkaa hoitava. Kirkkoherralle annettu toimivalta seuraa kirkkojärjestyksen 6 luvun 13 §:n 1 momentista, jonka mukaan kirkkoherra on ”vastuussa jumalanpalveluksen, pyhien sakramenttien, kirkollisten toimitusten ja sananjulistuksen oikeasta hoitamisesta”.

Kirkkojärjestyksen 2 luvun 4 §:n mukaan saarnan on oltava ”kirkon tunnustuksen mukainen”. Tämä merkitsee, että kirkkoherran vastuuseen kuuluu kutsuessaan toisen kirkon papin saarnaamaan varmistaa, että tämä tuntee kirkkojärjestyksen ja luterilaisen jumalanpalveluskäsityksen saarnalle asettamat vaatimukset.

Kirkkojärjestyksen muutos ehdotetaan tulevaksi voimaan mahdollisimman pian sen hyväksymisen jälkeen.

**Valiokunnan esitys**

Edellä olevilla perusteilla perustevaliokunta esittää, että kirkolliskokous tekisi päätöksen, jolla

*muutetaan* kirkkojärjestyksen (1055/1993) 2 luvun 6 §:n 3 momentti, sellaisena kuin se on kirkolliskokouksen päätöksessä 1234/1999, seuraavasti:

2 luku

**Kirkon pyhät toimitukset**

6 §

― ― ― ― ― ― ― ― ― ― ― ― ― ― ― ― ― ― ― ― ― ― ― ― ― ― ― ― ― ―

Kirkkoherra voi yksittäistapauksessa kutsua kirkon konfirmoidun ja kristillisestä vakaumuksesta tunnetun jäsenen tai muun kristillisen kirkon tai siihen rinnastettavan yhteisön papin saarnaamaan jumalanpalveluksessa.

\_\_\_\_\_\_\_\_\_\_

Tämä päätös tulee voimaan 1. päivänä kesäkuuta 2017.

Helsingissä 3. päivänä helmikuuta 2017

Valiokunnan puolesta

Matti Repo Ilmari Karimies

puheenjohtaja sihteeri

Asian käsittelyyn ovat ottaneet osaa puheenjohtaja Matti Repo sekä jäsenet Hiilamo, Jolkkonen, Juntunen, Ketonen, Koskenniemi, Lumijärvi, Niiranen, Nummela, Puhalainen, Rantala, Sariola, Toiviainen ja Vikström.

*Liite   
Rinnakkaisteksti*

**Kirkolliskokouksen päätös**

**kirkkojärjestyksen 2 luvun 6 § muuttamisesta**

Kirkolliskokouksen päätöksen mukaisesti

*muutetaan* kirkkojärjestyksen (1055/1993) 2 luvun 6 §:n 3 momentti, sellaisena kuin se on kirkolliskokouksen päätöksessä 1234/1999, seuraavasti:

|  |  |
| --- | --- |
| *Voimassa oleva kirkkojärjestys*    2 luku  **Kirkon pyhät toimitukset** | *Ehdotus*  2 luku  **Kirkon pyhät toimitukset** |
| ― ― ― ― ― ― ― ― ― ― ― ― ― ―  Kirkkoherra voi yksittäistapauksessa kutsua evankelis-luterilaisen kirkon konfirmoidun, kristillisestä vakaumuksesta tunnetun jäsenen saarnaamaan jumalanpalveluksessa. | ― ― ― ― ― ― ― ― ― ― ― ― ― ―  Kirkkoherra voi yksittäistapauksessa kutsua *kirkon konfirmoidun ja kristillisestä vakaumuksesta tunnetun jäsenen tai muun kristillisen kirkon tai siihen rinnastettavan yhteisön papin* saarnaamaan jumalanpalveluksessa. |